送家定國朝奉西歸
作者：蘇轍
朝代：宋

paragraphs: 我懷同門友，勢如曉天星。
老去髮垂素，隠居山更青。
退翁聯科第，俯仰三十齡。
仕官守鄉國，出入奉家庭。
鵠鷺性本靜，芷蘭深自馨。
新詩得高趣，衆耳昏未聽。
笑我老憂患，奔走如流萍。
冠裳强包裹，齒髮坐凋零。
晚春首歸路，朱轓照長亭。
縣令迎使君，綵服導輜軿。
長嘆或垂涕，平反知有令。
此樂我已亡，雖達終不寧。